Leerder vas ná steekvoorval by skool waarin 1 sterfDie Forest High School in Forest Hill, Johannesburg. (Foto: Google Maps) ’n Leerder is Maandagaand in hegtenis geneem nadat ŉ graad 8-medeleerder vroeër die dag buite die Forest High School in Forest Hill in die suide van Johannesburg doodgesteek is. Kapt. Mavela Masondo, woordvoerder van die polisie, het gesê ŉ 19-jarige leerder is binne ure ná die voorval in Dobsonville in Soweto in hegtenis geneem. Maroela Media het vroeër berig twee ander leerders het ook steekwonde in die voorval opgedoen en is na ŉ hospitaal gehaas. Die leerders is onderskeidelik 15 en 16 jaar oud. Daar word in dié stadium beweer dat die betrokke leerders Vrydag baklei het waarna hulle gister dié bakleiery buite die skool voortgesit het, het Masondo verduidelik. Daar is egter onduidelikheid oor die ouderdom van die oorledene. Volgens Masondo was die slagoffer 16 jaar oud hoewel die departement van onderwys beweer hy was 18 jaar oud. Die rede vir die bakleiery is in dié stadium onbekend en die polisie stel ondersoek in. Die verdagte sal Woensdag in die Johannesburg-landdroshof verskyn op aanklagte van moord en poging tot moord, het Masondo gesê.